CELEX: 32014R0920
Language: sl
Date: 2014-08-21 00:00:00
Title: Izvedbena uredba Komisije (EU) št. 920/2014 z dne 21. avgusta 2014 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi

26.8.2014   
            
            
               SL
            
            
               Uradni list Evropske unije
            
            
               L 252/1
            
         IZVEDBENA UREDBA KOMISIJE (EU) št. 920/2014
   z dne 21. avgusta 2014
   o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1), zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Uredba (EGS) št. 2658/87 določa nomenklaturo blaga (v nadaljnjem besedilu: kombinirana nomenklatura), ki je del Priloge I k navedeni uredbi.
            
         
               (2)
            
            
               Uvrstitev kosov ribjega mesa med filete in drugo ribje meso pod tarifno številko 0304 kombinirane nomenklature je odvisna od tega, ali je takšne kose mogoče prepoznati kot kose, nastale iz filetov.
            
         
               (3)
            
            
               Izraz „loins“ je v kombinirani nomenklaturi uporabljen kot sopomenka za filete velikih rib. Ker je v tarifni številki 1604 kombinirane nomenklature, ki zajema pripravljene in konzervirane ribe, že uporabljen izraz „fileti, znani kot,loins'“, bi bilo treba ta izraz uvesti tudi v poglavju 3 kombinirane nomenklature, ki zajema ribe.
            
         
               (4)
            
            
               Ob upoštevanju anatomije velikih rib, kot so tun (rod Thunnus), mečarica (Xiphias gladius), jadrovnica, pahljačasta mečarica in progasta pahljačasta mečarica (družina Istiophoridae) ter oceanski morski psi (Hexanchus griseus, Cetorhinus maximus, družina Alopiidae, Rhincodon typus, družina Carcharhinidae, družina Sphyrnidae, družina Isuridae), je mogoče iz posamezne ribe pridobiti največ štiri razmeroma velike ribje filete (iz desne in leve strani ribe ter iz zgornje in spodnje strani).
            
         
               (5)
            
            
               Da bi se zagotovila enotna uporaba kombinirane nomenklature, bi bilo treba razjasniti uvrstitev ribjih filetov, navedenih kot „loins“ (narezanih na kose ali ne), pridobljenih iz velikih rib, pod tarifno številko 0304.
            
         
               (6)
            
            
               Zato bi bilo treba vstaviti dodatno opombo v poglavje 3 drugega dela kombinirane nomenklature, da se zagotovi njena enotna razlaga po vsej Uniji.
            
         
               (7)
            
            
               Prilogo I k Uredbi (EGS) št. 2658/87 bi bilo zato treba ustrezno spremeniti.
            
         
               (8)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   V poglavju 3 drugega dela kombinirane nomenklature, ki je del Priloge I k Uredbi (EGS) št. 2658/87, se doda naslednja dodatna opomba:
   
      
                  „2.
               
               
                  Za namene tarifnih podštevilk KN iz tretjega pododstavka so z izrazom ‚fileti‘ zajeti ‚loins‘, tj. kosi mesa iz zgornje ali spodnje oziroma desne ali leve strani ribe, če so bili odstranjeni glava, drobovje, plavuti (hrbtna, podrepna, repna, trebušna, prsna) in kosti (hrbtenica, rebra, škržni lok, itd.).
                  Uvrstitev takšnih proizvodov med filete ni odvisna od tega, ali so bili razrezani na kose, če je le-te mogoče prepoznati kot kose, nastale iz filetov.
                  Določbi prvih dveh pododstavkov se uporabljata za naslednje ribe:
                  
                              (a)
                           
                           
                              tuna (rod Thunnus) pod tarifnima podštevilkama KN 0304 49 90 in 0304 87 00,
                           
                        
                              (b)
                           
                           
                              mečarico (Xiphias gladius) pod tarifnima podštevilkama KN 0304 45 00 in 0304 84 00,
                           
                        
                              (c)
                           
                           
                              jadrovnico, pahljačasto mečarico in progasto pahljačasto mečarico (družina Istiophoridae) pod tarifnima podštevilkama KN 0304 49 90 in 0304 89 90,
                           
                        
                              (d)
                           
                           
                              oceanske morske pse (Hexanchus griseus, Cetorhinus maximus, družina Alopiidae, Rhincodon typus, družina Carcharhinidae, družina Sphyrnidae, družina Isuridae) pod tarifnima podštevilkama KN 0304 49 90 in 0304 89 59.“
                           
                        
            
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 21. avgusta 2014
      
         
            Za Komisijo
         
         
            V imenu predsednika
         
         Karel DE GUCHT
         
            Član Komisije
         
      
   
   
      (1)  UL L 256, 7.9.1987, str. 1.